— Павышаны інтарэс да выбару будучай прафесіі ў большай ступені назіраецца ў старшакласнікаў, аднак за даволі абмежаваны адрэзак часу пазнаёміцца з дэталямі той або іншай дзейнасці, зразумець яе асаблівасці, вызначыць адпаведнасць уласных якасцей і пэўных патрабаванняў бывае вельмі праблематычна. Адпаведна, пачынаць займацца прафарыентацыяй трэба раней, і, каб стварыць эфектыўную сістэму суправаджэння вучняў ад малодшага ўзросту да выпускнікоў, мы сталі адной з пляцовак рэалізацыі рэспубліканскага праекта “Укараненне мадэлі паглыбленай дыферэнцыяцыі навучання на другой і трэцяй ступені агульнай сярэдняй адукацыі”, — зазначае намеснік дырэктара сярэдняй школы № 126 Мінска Алена Арнольдаўна Мельнікава. — Прычым фактычна работа вядзецца ўжо з першай ступені. У прыватнасці, малодшыя школьнікі гуляюць у прафесіі, рыхтуюць іх тэматычныя прадстаўленні, а яшчэ мы запрашаем на сустрэчы з вучнямі 1—4 класаў іх бацькоў, каб яны расказалі дзецям аб нюансах сваёй працы. А далей з’яўляюцца і іншыя напрамкі. У рамках праекта праводзяцца дэкады прафарыентацыі, падчас якіх у тым ліку былі арганізаваны гульні “Угадай прафесію” і “Ланцужок прафесій”. На базе сярэдняй школы № 126 адбыўся прафарыентацыйны семінар для вучняў 10—11 класаў з удзелам прадстаўнікоў Акадэміі МУС, Камітэта дзяржкантролю, а таксама Інстытута кіравання і прадпрымальніцтва. Школа была пляцоўкай для рэалізацыі прафарыентацыйнай праграмы “Шлях поспеху” з удзелам псіхолагаў Цэнтра мастацкай творчасці дзяцей і моладзі Фрунзенскага раёна сталіцы. У навучальнай установе праводзяцца штогадовыя семінары “Мой выбар”, тэматычныя інфармацыйныя і класныя гадзіны, а ў бібліятэцы была арганізавана выстава даведачнай і навукова-папулярнай прафарыентацыйнай літаратуры. У школу запрашаюцца прадстаўнікі розных навучальных устаноў, якія знаёмяць вучняў з умовамі паступлення і сітуацыяй на рынку працы краіны. Нарэшце стала практыкай наведванне вучнямі дзён адкрытых дзвярэй ва ўстановах вышэйшай, сярэдняй спецыяльнай і прафесійна-тэхнічнай адукацыі і правядзенне экскурсій на прадпрыемствы, што дапамагае сфарміраваць адэкватнае ўяўленне аб пэўных прафесіях і спецыяльнасцях.